ศรีไทยฯลุยขยายกำลังผลิตปั๊มยอดขายหมื่นล้าน
ศรีไทยซุปเปอร์แวร์ มั่นใจ 2 ปีข้างหน้า รายได้ทะลุ 1 หมื่นล้านบาท เตรียมปรับเงินปันผลเต็มบาทปีนี้
4 ต.ค. 2555

ศรีไทยซุปเปอร์แวร์ มั่นใจ 2 ปีข้างหน้า รายได้ทะลุ 1 หมื่นล้านบาท เตรียมปรับเงินปันผลเต็มบาทปีนี้ 
นายสนั่น อังอุบลกุล ประธานกรรมการและกรรมการผู้จัดการ บริษัท ศรีไทยซุปเปอร์แวร์ (SITHAI) เปิดเผยว่า ยอดขายครึ่งปีหลังทะลุ 4,000 ล้านบาท คาดว่าทั้งปียอดขาย 8,000 ล้านบาท สูงกว่าเป้าที่ตั้งไว้ 7,800 ล้านบาท เนื่องจากกลางเดือน ต.ค.นี้ การติดตั้งเครื่องจักรใหม่จะเริ่มผลิต ส่งผลให้ยอดขายเพิ่มขึ้นอีกหลายร้อยล้านบาท 
สำหรับปี 2556 ประมาณการยอดขาย 9,000 ล้านบาท กำไรขั้นต้นไม่ต่ำกว่า 21% และปี 2557 ยอดขายจะแตะ 1 หมื่นล้านบาท และเตรียมปรับเงินปันผลมากขึ้นจากปันผลไม่ถึง 1 บาท จะเป็นเต็มบาทในปีนี้แผนการลงทุนปี 2556 ตั้งงบลงทุน 1,000 ล้านบาท ขยายกำลังผลิตทั้งในและต่างประเทศ โดยใช้เงินทุนหมุนเวียนบางส่วนและกู้สถาบันการเงิน 70% ของเงินลงทุน ทำให้อัตราส่วนหนี้สินต่อทุน (ดี/อี) ไม่เกิน 1.5 เท่า จากเป้าไม่เกิน 2 เท่า โดยยืนยันไม่เพิ่มทุนแน่นอน 
บริษัทจะขยายกำลังผลิตบรรจุภัณฑ์พลาสติกอาหารตามการเติบโตของอาหารสำเร็จรูป ปัจจุบันมียอดขายคิดเป็น 65% ของรายได้รวม จะเพิ่มเป็น 68% ในปี 2556 นอกจากนี้จะขยายตลาดสินค้าพลาสติกเฟอร์นิเจอร์ไปภาคตะวันออกเฉียงเหนือมากขึ้น เพื่อให้เป็นฐานตลาดขยายไปยังลาวและกัมพูชา และเลิกการผลิตพลาสติกที่เป็นชิ้นส่วนไฟฟ้าและยานยนต์ ซึ่งไม่มีกำไร
สำหรับการลงทุนในต่างประเทศปี 2556 จะเพิ่มทุนในบริษัทลูกที่เวียดนาม เพื่อขยายโรงงานแห่งที่ 2 ซึ่งจะขยายกำลังผลิตได้ 40% จากยอดขาย หรือเพิ่มยอดขายจาก 60 ล้านบาท เป็น 100 ล้านบาท “ปัญหาต้นทุนแรงงานที่เพิ่มขึ้นและการขาดแคลนแรงงาน ศรีไทยฯ จะไม่ขยายกำลังผลิตเมลามีนในประเทศ แต่จะไปขยายที่โรงงานในเวียดนามแทน รวมทั้งมีแผนไปตั้งโรงงานเมลามีนที่อินเดียในปี 2556 กลยุทธ์ของศรีไทยฯ จะลดการใช้แรงงานและนำสินค้าที่มีมูลค่า หรือมาร์จินมากขึ้นมาทำ”
นายปริญช์ ผลนิวาศ ประธานเจ้าหน้าที่บริหารการเงิน กล่าวเสริมว่า ต้นทุนแรงงานสินค้าเมลามีนจะลดลงไม่มาก หรือลดได้ประมาณ 5% ถือว่าดี จากปัจจุบันอยู่ที่ 20% เนื่องจากสินค้าเมลามีนเป็นสินค้าที่ใช้งานฝีมือ ขณะที่สินค้าพลาสติกมีต้นทุนแรงงาน 10%